Asetuksella (EU) N:o 182/2011 luodaan kattava ja tyhjentävä oikeudellinen kehys komission täytäntöönpanovallan käytölle. Parempaa sääntelyä koskevasta toimielinten välisestä sopimuksesta käytyjen neuvottelujen tuloksen mukaisesti toimielimet sopivat pidättyvänsä asettamasta komiteoille unionin lainsäädännössä uusia menettelyvaatimuksia, jotka muuttaisivat asetuksessa (EU) N:o 182/2011 vahvistettuja valvontamekanismeja.

Kokemukseen perustuen asetuksen 3 artiklassa on säännöksiä, jotka liittyvät komiteoiden työskentelyyn ja ilmentävät yleistä käytäntöä mutta joita ei ollut aiemmin vahvistettu lainsäädännössä. Esimerkkeinä voidaan mainita säännökset, jotka koskevat kirjallisen menettelyn käyttöä, yksiselitteinen vaatimus, jonka mukaan puheenjohtajan on pyrittävä löytämään ratkaisuja, joilla on mahdollisimman laaja tuki komiteassa, ja mahdollisuus muuttaa säädösehdotuksia ennen äänestystä, jotta komitean keskustelut voidaan ottaa huomioon. Nämä yleiset säännökset olivat edelleen tehokkaita ja hyödyllisiä pyrittäessä varmistamaan komiteoiden asianmukainen toiminta. Kirjallinen menettely on laajasti käytössä – vuonna 2014 järjestettiin 773 komitean kokousta ja pantiin täytäntöön 893 kirjallista menettelyä, ja luvut ovat samankaltaisia edeltävinä vuosina – ja se on tehokas väline. Komiteoiden työskentely perustuu edelleen yhteisymmärrykseen: lausuntojen ylivoimainen enemmistö (selvästi yli 90 prosenttia) on puoltavia lausuntoja, joiden enemmistö on hyväksytty yksimielisesti tai komitean jäsenten välisellä yhteisymmärryksellä. Kielteisiä lausuntoja on hyvin vähän, ja tapauksia, joissa lausuntoa ei ole annettu, on suhteellisen vähän.

Luvut osoittavat, että asetuksen myötä järjestelmän täytäntöönpanoa on voitu jatkaa saumattomasti. Kun verrataan lukuja vuodesta 2011 alkaen asetuksen (EU) N:o 182/2011 soveltamista edeltäviin vuosiin, havaitaan, että sekä komiteoiden määrä että niiden työskentely ovat pysyneet vakaina. Komiteoita oli 266 vuonna 2009 ja 287 vuonna 2014. Vastaavasti toimia hyväksyttiin 1 808 vuonna 2009 ja 1728 vuonna 2014.

Asetus (EY) N:o 182/2011 tuli voimaan 1. maaliskuuta 2011. Se ei edellyttänyt jäsenvaltioilta toimenpiteitä. Komissio hyväksyi puolestaan asetuksen (EU) N:o 182/2011 9 artiklassa tarkoitetut työjärjestyksen mallin mukaiset komiteoiden työjärjestykset 8. heinäkuuta 2011, ja ne julkaistiin Euroopan unionin virallisessa lehdessä 12. heinäkuuta 2011 . Yksittäisten, jo perustettujen komiteoiden työjärjestyksiä mukautettiin ajan myötä uuteen työjärjestyksen malliin. Asetuksen 10 artiklassa mainittu rekisteri laadittiin jo vuonna 2002, mutta sitä uudistettiin perinpohjaisesti vuosina 2008 ja 2011, minkä jälkeen sitä on jatkuvasti parannettu.

Asetuksen (EU) N:o 182/2011 15 artiklassa edellytetään, että komissio antaa Euroopan parlamentille ja neuvostolle asetuksen täytäntöönpanoa koskevan kertomuksen viiden vuoden kuluttua asetuksen voimaantulosta. Tällä kertomuksella täytetään tämä vaatimus. Siinä keskitytään tarkastelemaan asetuksella (EU) N:o 182/2011 käyttöön otettuja elementtejä, jotka ovat uusia verrattuna neuvoston päätökseen 1999/468/EY, sellaisena kuin se on muutettuna neuvoston päätöksellä 2006/512/EY, jossa määritettiin ennen asetusta (EU) N:o 182/2011 sovellettu kehys.

3.2 Muutoksenhakukomitean perustaminen

Muutoksenhakukomitea on asetuksella (EU) N:o 182/2011 käyttöön otettu uutuus. Tarkoituksena oli luoda toinen taso sellaisten asioiden tarkastelua varten, joista komitea ei pääse yhteisymmärrykseen. Asian saattaminen muutoksenhakukomitean käsiteltäväksi on varsin poikkeuksellinen toimi menettelyssä. Se on mahdollisuus päästä eteenpäin tilanteessa, jossa annetaan kielteinen lausunto tai ei anneta lainkaan lausuntoa, mikä pysäyttää käsittelyn, jos täytäntöönpanosäädöstä pidetään tarpeellisena.

Muutoksenhakukomitea hyväksyi työjärjestyksensä 29. maaliskuuta 2011. Komissio on jo esittänyt työjärjestyksen 14 artiklan (uudelleentarkastelulauseke) mukaisesti alustavan arvion työjärjestyksen toimivuudesta käytännössä. Tarkastelun tulokset sisältyvät vuotta 2013 koskevaan kertomukseen komiteoiden työskentelystä.

Muutoksen–hakukomite–alle toimi–tettujen asioiden lkm Ao. PO:t/ toiminta–lohkot Muutoksen–hakukomi–tean puolta–va lausunto Muutok–senhaku–komitean kielteinen lausunto Muutok–senhaku–komitea ei anna lausuntoa Hyväksytyt toimenpiteet, jos muutok–senhakuko–mitea ei anna lausuntoa 2011 8 Kasvinsuojeluaineet, lääkkeet 2 1 5 5 2012 6 Muuntogeeni–set elintarvik–keet ja rehut 0 0 6 6 2013 9 Muuntogeeni–set elintarvik–keet ja rehut, kasvinsuoje–luaineet, bio–sidivalmisteet, yhteisön tulli–koodeksi 0 0 9 8 2014 13 Muuntogeeni–set elintarvik–keet ja rehut, alusten tarkas–tussäännöt ja standardit 2 0 11 11 Yht. 36 4 1 31 30

Taulukon 2 tiedot saatu komiteamenettelyrekisteristä ja vuosikertomuksista.

Tähän mennessä muutoksenhakukomitea on kutsuttu koolle lähinnä yhteen toimintalohkoon eli terveyteen ja kuluttajansuojaan liittyvissä asioissa ja erityisesti liittyen muuntogeenisiin elintarvikkeisiin ja rehuihin sekä kasvinsuojeluaineisiin. Näissä tapauksissa muutoksenhakukomitea on tähän mennessä vahvistanut tuloksen eli sen, ettei komitea ole antanut lausuntoa. Komission tiedonannossa ”Muuntogeenisiä organismeja koskevan päätöksentekomenettelyn uudelleentarkastelu” analysoidaan yksityiskohtaisesti muuntogeenisiä elintarvikkeita ja rehuja koskevaa päätöksentekomenettelyä.

Muutoksenhakukomitean käsiteltäväksi on kaikkiaan saatettu jokseenkin saman verran asioita kuin aiemmin neuvostolle, mikä ei enää ole mahdollista uudessa institutionaalisessa kehyksessä. Aiemmin käsiteltäväksi saatetut asiat koskivat samankaltaisia toimintalohkoja, ja niiden tulos oli samankaltainen. Käytäntö on osoittanut, että pysyvän edustuston jäsenet edustivat jäsenvaltioita lähes kaikissa tapauksissa.

3.3 Komission joustovara hyväksyä toimenpide-ehdotuksia tapauksissa, joissa ei anneta lausuntoa (tarkastelumenettely)

Asetuksella (EU) N:o 182/2011 komissiolle suotiin enemmän joustoa tapauksissa, joissa komitean määräenemmistö ei puolla tai vastusta ehdotusta (eli ei anna lausuntoa) tarkastelumenettelyssä. Aiemmin sekä hallinto- että sääntelymenettelyssä säädettiin, että jos komitea ei anna lausuntoa tai jos neuvosto ei toteuta toimia, komission on hyväksyttävä toimenpide. Asetuksen (EU) N:o 182/2011 mukaan komissio voi hyväksyä toimenpiteen, jos komitea tai muutoksenhakukomitea ei anna lausuntoa. Joustavuuden lisäämisen tarkoituksena oli, että komissio voi tarkastella toimenpide-ehdotuksia uudelleen ja päättää, hyväksytäänkö ne vai esitetäänkö komitealle muutettu ehdotus, ottaen huomioon muun muassa komiteassa esitetyt kannat.

Lisääntyneeseen joustoon sovelletaan joitakin poikkeuksia, jotka on lueteltu asetuksen (EU) N:o 182/2011 5 artiklan 4 kohdassa, kuten esimerkiksi tietyissä toimintalohkoissa (verotus, rahoituspalvelut tai ihmisten, eläinten tai kasvien terveyden tai turvallisuuden suojelu taikka lopulliset monenväliset suojatoimenpiteet), jos perussäädöksessä säädetään, ettei ehdotusta täytäntöönpanosäädökseksi voida hyväksyä, ellei lausuntoa ole annettu (lausunnosta pidättymistä koskeva lauseke), tai jos komitean jäsenten yksinkertainen enemmistö vastustaa sitä. Näissä tapauksissa komissio ei voi hyväksyä ehdotusta. Jos säädös kuitenkin katsotaan tarpeelliseksi, puheenjohtaja voi toimittaa muutetun ehdotuksen täytäntöönpanosäädöksestä komitealle tai toimittaa sen muutoksenhakukomitean käsiteltäväksi. Lausunnosta pidättymistä koskevan lausekkeen sisällyttäminen perussäädökseen edellyttää erityistarvetta, ja lainsäätäjän on esitettävä sille perustelut. Asetuksen (EU) N:o 182/2011 voimaantulon jälkeen komissio on esittänyt tämänsuuntaisia lausuntoja noin 30 tapauksessa vastauksena lainsäätäjälle, joka oli sisällyttänyt mainittuja lausekkeita oikeudellisiin perussäädöksiin esittämättä toiminnalleen perusteluja. Suurin osa lausunnon antamatta jättämistä koskevista äänestyksistä on tähän mennessä kuitenkin liittynyt aloihin, jotka kuuluvat jo 5 artiklan 4 kohdassa lueteltuihin erityisiin toimintalohkoihin, joilla komission hyväksyntä edellyttää käsittelyä muutoksenhakukomiteassa, tai aloihin (kuten tulli, maatalous, kehitysyhteistyö ja kauppa), joilla ei sovelleta mitään kolmesta poikkeuksesta ja joilla komissio voisi hyväksyä säädöksen joka tapauksessa ilman, että asia saatetaan muutoksenhakukomitean käsiteltäväksi.

Ei lausuntoa tarkastelu–menettelyssä Komissio hyväksyi toimenpiteen Komissio ei hyväksynyt toimenpidettä 2011 67 63 4 2012 73 70 3 2013 49 47 2 2014 45 42 3 Yhteensä 234 222 12

Taulukon 3 tiedot on saatu komiteamenettelyrekisteristä (pois lukien muutoksenhakukomitea), ja ne saattavat erota vuosikertomuksen tiedoista.

Edellä esitetyt tiedot osoittavat, ettei komissio käytä useinkaan mahdollisuutta olla hyväksymättä toimenpidettä, jos lausuntoa ei ole annettu. Käytännössä komission joustovara vähenee merkittävästi tapauksissa, jotka liittyvät tuotteille tai aineille myönnettävään lupaan, kuten muuntogeenisten elintarvikkeiden ja rehujen alalla, koska komission edellytetään hyväksyvän päätöksen (jolla sallitaan tai kielletään markkinoille saattaminen) kohtuullisen ajan kuluessa. Tällöin se ei voi olla ottamatta kantaa. Näissä tapauksissa komissio ei myöskään voi hyväksyä ehdotusta, jos komitea ei anna lausuntoa. Ehdotuksen hyväksyminen edellyttää, että ehdotus saatetaan ensin muutoksenhakukomitean käsiteltäväksi. Tämä selittää osittain myös sen, miksi muutoksenhakukomitea on toistaiseksi kutsuttu koolle pääasiassa juuri tällä toimintalohkolla. Komissio hyväksyi huhtikuussa 2015 oikeudellisen kehyksen muuttamista koskevan ehdotuksen muuntogeenisten elintarvikkeiden ja rehujen alalla vallitsevan tilanteen tarkastelemiseksi. Hyväksyntä oli jatkoa viljelylupiin löydetylle ratkaisulle. Ehdotuksen mukaan jäsenvaltiot voivat rajoittaa muuntogeenisten elintarvikkeiden ja rehujen käyttöä tai kieltää sen alueellaan olkoonkin, että lupamenettely säilytetään. Tämän mahdollisuuden käytön on perustuttava muihin perusteisiin kuin ihmisten ja eläinten terveyteen ja ympäristöön kohdistuviin riskeihin, joita säännellään EU:n tasolla.

Uusi joustovara, jonka myötä komissio voi päättää, hyväksyykö se ehdotuksen täytäntöönpanosäädökseksi tapauksessa, jossa komitea ei ole antanut lausuntoa, on hyödyllinen. Vaikka sitä on tähän mennessä hyödynnetty vasta muutamissa tapauksissa, komissio on sen ansiosta voinut arvioida ehdotettua toimenpidettä uudelleen sen jälkeen, kun äänestystuloksista ja komiteassa käydystä keskustelusta on ilmennyt, ettei toimenpide nauti laajinta mahdollista kannatusta komiteassa.

3.4 Menettelyn valintaperusteet

Asetuksessa (EU) N:o 182/2011 esitetään menettelyn valintaa koskevat perusteet. Asetuksen 2 artiklan 2 kohdassa esitetään tapauksia, joissa yleisesti oletetaan sovellettavan tarkastelumenettelyä. Neuvoa-antavaa menettelyä sovelletaan periaatteessa kaikkiin tapauksiin, joissa ei sovelleta tarkastelumenettelyä. Tarkastelumenettelyn valintaperusteet ovat samanlaiset kuin vuonna 1999 tehdyssä komitologiapäätöksessä esitetyt perusteet. Menettelyn valinta näyttää kaikkiaan olleen kiistaton. Merkille pantavana poikkeuksena voidaan mainita tapaus, jossa sovittelukomitea keskusteli lähinnä menettelyn valinnasta (liittyen makrotalousavun myöntämiseen Georgialle).

Tarkastelumenettelyssä hyväksytyt säädökset Neuvoa-antavassa menettelyssä hyväksytyt säädökset 2011 1 311 77 2012 1 591 121 2013 1 579 143 2014 1 437 122

Taulukon 4 tiedot on saatu komiteamenettelyrekisteristä, ja ne saattavat erota vuosikertomuksen tiedoista.

Useimmissa tapauksissa tarkastelumenettely on selvästi se menettely, jota on sovellettava, ja ainoastaan noin 10 prosenttia lausunnoista hyväksytään neuvoa-antavassa menettelyssä. Tämä ilmentää laajalti hallinto-/sääntelymenettelyn ja neuvoa-antavan menettelyn välistä eroa aiemmassa järjestelyssä.

3.5 Euroopan parlamentin ja neuvoston tarkistamisoikeus tavallisessa lainsäätämisjärjestyksessä hyväksyttyjen perussäädösten tapauksessa